3.

Príloha III (časť ORO) sa mení takto: a) Ustanovenie ORO.FC.145 sa nahrádza takto: „ORO.FC.145 Poskytovanie výcviku, preskúšanie a posudzovanie a) Každý výcvik, preskúšanie a posudzovanie požadované v tejto podčasti sa vykonávajú v súlade s výcvikovými programami a osnovami, ktoré zaviedol prevádzkovateľ v prevádzkovej príručke. b) Pri zavádzaní výcvikových programov a osnov prevádzkovateľ zohľadní príslušné prvky vymedzené v povinnej časti údajov o prevádzkovej spôsobilosti stanovených v súlade s nariadením (EÚ) č. 748/2012. c) V prípade prevádzky CAT schvaľuje programy výcviku a preskúšania vrátane osnov a použitia jednotlivých výcvikových zariadení na simuláciu letu (FSTD) príslušný orgán. d) Výcvikové zariadenie na simuláciu letu (FSTD) musí byť čo najvernejšou napodobeninou lietadla, ktoré používa prevádzkovateľ. Rozdiely medzi FSTD a lietadlom sa podľa potreby opisujú a vysvetľujú v rámci predletovej prípravy alebo výcviku. e) Prevádzkovateľ zavedie systém primeraného sledovania zmien FSTD a zabezpečí, že tieto zmeny neovplyvnia vhodnosť výcvikových programov.“; b) Vkladá sa toto ustanovenie ORO.FC.146: „ORO.FC.146 Personál poskytujúci výcvik, preskúšanie a posudzovanie a) Každý výcvik, preskúšanie a posudzovanie požadované v tejto podčasti vykonáva primerane odborne spôsobilý personál. b) V prípade výcviku a preskúšania letu a simulácie letu personál poskytujúci výcvik a vykonávajúci preskúšanie musí byť odborne spôsobilý v súlade s prílohou I (časť FCL) k nariadeniu (EÚ) č. 1178/2011. c) V prípade programu EBT personál, ktorý vykonáva posudzovanie a poskytuje výcvik, musí: 1. byť držiteľom osvedčenia inštruktora alebo examinátora podľa prílohy I (časť FCL), 2. absolvovať program štandardizácie inštruktorov EBT prevádzkovateľa. To zahŕňa úvodný štandardizačný program a udržiavací štandardizačný program. Absolvovaním úvodnej štandardizácie EBT prevádzkovateľa získava inštruktor odbornú spôsobilosť na vykonávanie praktického posudzovania EBT. d) Bez ohľadu na písmeno b) vykoná traťové hodnotenie spôsobilosti vhodne odborne spôsobilý veliteľ vymenovaný prevádzkovateľom, ktorý je štandardizovaný v koncepcii EBT a posudzovaní spôsobilostí (traťový hodnotiteľ).“; c) Vkladá sa toto ustanovenie ORO.FC.231: „ORO.FC.231 Výcvik založený na dôkazoch a) PROGRAM EBT 1. Prevádzkovateľ môže nahradiť požiadavky ustanovenia ORO.FC.230 vytvorením, vykonávaním a zachovávaním vhodného programu EBT schváleného príslušným orgánom. Prevádzkovateľ preukazuje schopnosť podporovať vykonávanie programu EBT (vrátane plánu vykonávania) a vykonáva posúdenie bezpečnostných rizík, ktorým preukazuje, ako sa dosahuje rovnocenná úroveň bezpečnosti. 2. Program EBT: i) zodpovedá veľkosti prevádzkovateľa a povahe a zložitosti jeho činností s prihliadnutím na nebezpečenstvá a súvisiace riziká spojené s týmito činnosťami; ii) zaisťuje spôsobilosť pilota posudzovaním a rozvíjaním spôsobilostí pilota, ktoré sa požadujú na bezpečnú, účinnú a efektívnu prevádzku lietadiel; iii) zabezpečí, aby bol každý pilot konfrontovaný s témami posudzovania a výcviku v súlade s ustanovením ORO.FC.232; iv) zahŕňa aspoň šesť modulov EBT rozložených v rámci trojročného programu; každý modul EBT pozostáva z hodnotiacej fázy a fázy výcviku. Obdobie platnosti modulu EBT je 12 mesiacov; A) Hodnotiaca fáza pozostáva z traťovo orientovaného letového scenára (alebo scenárov) s cieľom posúdiť všetky spôsobilosti a určiť individuálne potreby výcviku. B) Fáza výcviku zahŕňa: a) fázu výcviku manévrov, ktorá zahŕňa výcvik na dosiahnutie spôsobilosti pri vykonávaní určitých vymedzených manévrov; b) fázu výcviku na základe scenára, ktorá zahŕňa traťovo orientovaný letový scenár (alebo scenáre) s cieľom rozvíjať spôsobilosti a riešiť individuálne potreby výcviku. Fáza výcviku sa vykoná včas po hodnotiacej fáze. 3. Prevádzkovateľ zabezpečí, aby každý pilot zapísaný v programe EBT absolvoval: i) minimálne dva moduly EBT počas obdobia platnosti typovej kvalifikácie s odstupom najmenej 3 mesiace. Modul EBT je absolvovaný po: A) absolvovaní obsahu programu EBT pre daný modul EBT (konfrontácia pilota s témami posudzovania a výcviku) a B) preukázaní prijateľnej úrovne výkonnosti pri všetkých pozorovaných spôsobilostiach; ii) traťové hodnotenie (hodnotenia) spôsobilostí a iii) pozemný výcvik. 4. Prevádzkovateľ zavedie program štandardizácie inštruktorov a program zaistenia súladu medzi inštruktormi EBT s cieľom zaručiť, aby boli inštruktori zapojení do EBT riadne odborne spôsobilí vykonávať svoje úlohy. i) Tento program sa musí vzťahovať na všetkých inštruktorov. ii) Prevádzkovateľ používa na posúdenie súladu vhodné metódy a ukazovatele. iii) Prevádzkovateľ preukazuje, že medzi inštruktormi existuje dostatočný súlad. 5. Program EBT môže zahŕňať postupy pre nepredvídané okolnosti, ktoré by mohli ovplyvniť uskutočnenie modulov EBT. Prevádzkovateľ preukazuje, že uvedené postupy sú potrebné. Postupmi sa zaistí, aby pilot nepokračoval v lete na trati, ak pozorovaný výkon nedosiahol minimálnu prijateľnú úroveň. Môžu k nim patriť: i) odlišný časový odstup medzi modulmi EBT a ii) odlišné poradie fáz modulu EBT. b) RÁMEC SPÔSOBILOSTÍ Prevádzkovateľ používa rámec spôsobilostí pre všetky aspekty posudzovania a výcviku v rámci programu EBT. Rámec spôsobilostí: 1. je komplexný, presný a použiteľný; 2. zahŕňa pozorovateľné správanie potrebné na bezpečnú, účinnú a efektívnu prevádzku; 3. zahŕňa stanovený súbor spôsobilostí, ich opisy a s nimi súvisiace pozorovateľné správanie. c) VÝKON VÝCVIKOVÉHO SYSTÉMU 1. Výkon systému EBT sa meria a hodnotí na základe procesu spätnej väzby s cieľom: i) potvrdiť a zdokonaliť program EBT prevádzkovateľa; ii) zabezpečiť, aby program EBT prevádzkovateľa rozvíjal spôsobilosti pilota. 2. Proces spätnej väzby sa zahrnie do systému riadenia prevádzkovateľa. 3. Prevádzkovateľ vypracuje postupy, ktorými sa riadi ochrana údajov EBT. d) KLASIFIKAČNÝ SYSTÉM 1. Prevádzkovateľ používa na posúdenie spôsobilostí pilota klasifikačný systém. V klasifikačnom systéme sa zaistí: i) dostatočná úroveň podrobností s cieľom umožniť presné a účelné merania individuálnej výkonnosti; ii) výkonnostné kritérium a stupnica pre každú spôsobilosť, pričom sa na stupnici určí bod pre minimálnu prijateľnú úroveň, ktorá sa má dosiahnuť na vykonávanie traťových letov. Prevádzkovateľ vypracuje postupy na riešenie nízkej výkonnosti pilota; iii) celistvosť údajov; iv) bezpečnosť údajov. 2. Prevádzkovateľ v pravidelných intervaloch overuje presnosť klasifikačného systému podľa systému referenčných kritérií. e) VHODNÉ VÝCVIKOVÉ ZARIADENIA A POČET HODÍN NA ABSOLVOVANIE PROGRAMU EBT PREVÁDZKOVATEĽA 1. Každý modul EBT prebieha v FSTD s primeranou úrovňou kvalifikácie, aby sa zabezpečilo správne poskytnutie tém posudzovania a výcviku. 2. Prevádzkovateľ poskytne pilotovi dostatočný počet hodín vo vhodnom výcvikovom zariadení na absolvovanie programu EBT prevádzkovateľa. Kritériá na stanovenie počtu hodín programu EBT sú tieto: i) počet hodín zodpovedá veľkosti a zložitosti programu EBT; ii) počet hodín je dostatočný na absolvovanie programu EBT; iii) počet hodín zaisťuje účinnosť programu EBT s prihliadnutím na odporúčania organizácie ICAO, agentúry a príslušného orgánu; iv) počet hodín zodpovedá technológii používaných výcvikových zariadení. f) ROVNOCENNOSŤ NESPRÁVNYCH ČINNOSTÍ 1. Každému pilotovi sa poskytne posúdenie a výcvik v oblasti riadenia nesprávnych činností systému lietadla. 2. Nesprávne činnosti systému lietadla, ktoré kladú značné nároky na spôsobilú posádku, sa organizujú na základe týchto charakteristík: i) bezprostrednosť; ii) zložitosť: iii) zhoršenie kontroly nad lietadlom; iv) strata prístrojového vybavenia; v) riadenie následkov. 3. Každý pilot musí byť konfrontovaný aspoň s jednou nesprávnou činnosťou na každú charakteristiku a s frekvenciou, ktorá je stanovená v tabuľke tém posudzovania a výcviku. 4. Preukázaná spôsobilosť riadiť jednu nesprávnu činnosť sa považuje za rovnocennú preukázanej spôsobilosti riadiť ostatné nesprávne činnosti s rovnakými charakteristikami. g) ROVNOCENNOSŤ PRIBLÍŽENÍ RELEVANTNÝCH PRE PREVÁDZKU 1. Prevádzkovateľ zabezpečí, aby každý pilot absolvoval pravidelný výcvik vykonávania typov priblíženia a metód priblíženia relevantných pre prevádzku. 2. Tento výcvik zahŕňa priblíženia, ktoré kladú dodatočné nároky na spôsobilú posádku. 3. Tento výcvik zahŕňa priblíženia, ktoré si vyžadujú osobitné schválenie v súlade s prílohou V (časť SPA) k tomuto nariadeniu. h) TRAŤOVÉ HODNOTENIE SPÔSOBILOSTI 1. Každý pilot sa podrobí pravidelnému traťovému hodnoteniu spôsobilosti v lietadle, aby preukázal bezpečné, účinné a efektívne vykonávanie bežnej traťovej prevádzky opísanej v prevádzkovej príručke. 2. Obdobie platnosti traťového hodnotenia spôsobilosti je 12 mesiacov. 3. Prevádzkovateľ schválený na EBT môže so súhlasom príslušného orgánu predĺžiť platnosť traťového hodnotenia spôsobilosti: i) buď na 2 roky, pod podmienkou posúdenia rizika; ii) alebo na 3 roky, pod podmienkou procesu spätnej väzby na monitorovanie traťovej prevádzky, v rámci ktorého sa identifikujú prevádzkové hrozby, minimalizujú riziká takýchto hrozieb a vykonávajú opatrenia na zvládnutie zlyhania ľudského faktora pri prevádzke. 4. Na úspešné absolvovanie traťového hodnotenia spôsobilosti pilot preukazuje prijateľnú úroveň výkonnosti vo všetkých pozorovaných spôsobilostiach. i) POZEMNÝ VÝCVIK 1. Každých 12 mesiacov každý pilot podstúpi: i) technický pozemný výcvik; ii) posúdenie a výcvik týkajúci sa umiestnenia a používania všetkých núdzových a bezpečnostných zariadení na palube lietadla. 2. Prevádzkovateľ môže so schválením príslušného orgánu a pod podmienkou posúdenia rizika predĺžiť obdobie posudzovania a výcviku týkajúceho sa umiestnenia a používania všetkých núdzových a bezpečnostných zariadení na palube lietadla na 24 mesiacov.“; d) Vkladá sa toto ustanovenie ORO.FC.232: „ORO.FC.232 Témy posudzovania a výcviku v programe EBT a) Prevádzkovateľ zabezpečí, aby bol každý pilot konfrontovaný s témami posudzovania a výcviku. b) Témy posudzovania a výcviku sú: 1. odvodené z bezpečnostných a prevádzkových údajov, ktoré sa používajú na určenie oblastí, v ktorých je potrebné zlepšiť výcvik pilotov a stanoviť jeho priority s cieľom usmerniť tvorbu vhodných programov EBT; 2. rozložené v rámci trojročného obdobia pri stanovenej frekvencii; 3. relevantné z hľadiska typu alebo variantu lietadiel, ktoré pilot riadi.“; e) V ustanovení ORO.FC.235 sa písmeno a) nahrádza takto: „ORO.FC.235 Spôsobilosť pilota riadiť z jedného i druhého pilotného sedadla a) Velitelia lietadla, ktorých povinnosti vyžadujú, aby riadili z oboch pilotných sedadiel a vykonávali povinnosti druhého pilota alebo velitelia lietadla, od ktorých sa požaduje vykonávanie výcviku alebo preskúšania, absolvujú dodatočný výcvik a preskúšanie vymedzené v prevádzkovej príručke. Preskúšanie sa môže vykonať spolu s preskúšaním odbornej spôsobilosti prevádzkovateľom predpísaným v ustanovení ORO.FC.230 písm. b) alebo v programe EBT predpísanom v ustanovení ORO.FC.231.“